b'\n_START_ARTICLE_\nPattie Boyd\n_START_SECTION_\nZgodnje \xc5\xbeivljenje\n_START_PARAGRAPH_\nBoydova se je rodila 17. marca 1944 v Tauntonu, Somerset in je bila prvi otrok Colina Iana Langdona Boyda in Diane Frances Boyd. Boydovi so se nato preselili v West Lothian, na \xc5\xa0kotsko, kjer se je leta 1946 rodil Pattijin brat, Colin. Dru\xc5\xbeina se je zatem preselila v Guildford, Surrey, kjer se je leta 1947 rodila njena sestra, Jenny. Njena najmlaj\xc5\xa1a sestra, Paula, se je rodila leta 1951 v mestu Nakuru v Keniji. Boydovi so po o\xc4\x8detovem odpustu iz Kraljevega vojnega letalstva med letoma 1948 in 1953 \xc5\xbeiveli v Nairobiju. Dru\xc5\xbeina se je nato vrnila v Anglijo, kjer je Pattie dobila \xc5\xa1e dva polbrata, Davida (r. 1954) in Roberta ml. (r. 1955). Obiskovala je Hazeldean School v Putneyju, St. Agnes and St. Michael Convent Boarding School v East Grinsteadu ter St. Martha\'s Convent v Hadley Woodu, Hertfordshire. Leta 1962 se je preselila v London, kjer je najprej delala v frizerskem salonu Elizabeth Arden, dokler je ni stranka, ki je delala za modno revijo, navdu\xc5\xa1ila nad kariero fotomodela.\n_START_SECTION_\nKariera\n_START_PARAGRAPH_\nLeta 1962 je Boydova za\xc4\x8dela z modno kariero v Londonu, New Yorku in Parizu. Fotografirala sta jo David Bailey in Terence Donovan in Boydova se je pojavila na naslovnici revije Vogue. Leta 1969 se je pojavila na naslovnici britanske in italijanske izdaje revije Vogue, skupaj z ostalimi popularnimi modeli, kot na primer Twiggy, katere prvi nastopi so temeljili na nastopih Boydove. Gloria Stavers je Boydovo povabila k pisanu kolumne za revijo 16 Magazine, Pattie pa se je pojavila tudi v televizijskem oglasu za Smith\'s crisps. Igrala je tudi v filmu A Hard Day\'s Night, kjer je spoznala Georga Harrisona._NEWLINE_Na valentinovo leta 2005 je Boydova prvi\xc4\x8d razstavila svoje fotografije Harrisona in Claptona na umetni\xc5\xa1ki izmenjavi v San Franciscu, z naslovom Through the Eye of a Muse. Leto kasneje si je bilo razstavo mo\xc5\xbeno ogledati v San Franciscu in Londonu, leta 2008 pa v La Jolli, Kalifornija. Razstava je bila \xc5\xa1e istega leta na ogled tudi v Dublinu, Torontu in Sydneyju, leta 2009 in 2010 pa v Almatiju v Kazahstanu. Njena razstava "Yesterday and Today: The Beatles and Eric Clapton" je bila na ogled na Santa Catalina Islandu, v Kaliforniji in na sede\xc5\xbeu organizacije National Geographic Society v Washingtonu, D.C. leta 2011._NEWLINE_V letu 2007 je Boydova v Zdru\xc5\xbeenem kraljestvu objavila svojo avtobiografijo, ki vsebuje tudi nekaj njenih fotografij, z naslovom Wonderful Today: The Autobiography. V ZDA je avtobiografija iz\xc5\xa1la pod naslovom Wonderful Tonight: George Harrison, Eric Clapton, and Me. V ZDA je knjiga debitirala na vrhu seznama najbolj prodajanih knjig po \xc4\x8dasopisu New York Times.\n_START_SECTION_\nZakon z Georgem Harrisonom\n_START_PARAGRAPH_\nBoydova je Harrisona prvi\xc4\x8d sre\xc4\x8dala med snemanjem filma A Hard Day\'s Night leta 1964. V filmu je nastopila kot \xc5\xa1olarka. Njena edina vrstica v filmu je bila, ko je vpra\xc5\xa1ala\xc2\xa0\xc2\xbbPrisoners?\xc2\xab\xc2\xa0(\xc2\xbbZaporniki?\xc2\xab), kasneje pa se je \xc5\xa1e pojavila med skladbo\xc2\xa0\xc2\xbbI Should Have Known Better\xc2\xab. Boydova je bila v tem \xc4\x8dasu v zvezi s fotografom Ericom Swaynom, zato je zavrnila Harrisonovo povabilo na zmenek. Nekaj dni kasneje, po koncu njene zveze s Swaynom, je sprejela drugo Harrisonovo povabilo. Par je \xc5\xa1el v zasebni klub The Garrick Club, kjer ju je spremljal manager Beatlov Brian Epstein. Boydova je dejala, da naj bi eden izmed prvih Harrisonovih stavkov, namenjenih njej, bil:\xc2\xa0\xc2\xbbSe bo\xc5\xa1 poro\xc4\x8dila z menoj? No, \xc4\x8de se ne bo\xc5\xa1 poro\xc4\x8dila z menoj, bi \xc5\xa1la nocoj na ve\xc4\x8derjo z menoj?\xc2\xab_NEWLINE_Z LSD-jem se je Boydova prvi\xc4\x8d seznanila v za\xc4\x8detku leta 1965, ko ji je njen in Harrisonov zobozdravnik, John Riley med neko zabavo podtaknil kavo z mamilom. Ko so se s Harrisonom ter Johnom in Cynthio Lennon za\xc4\x8deli poslavljati, jim je Riley povedal kaj jim je dal v pija\xc4\x8do zato, da bi ostali dlje na zabavi. Boydova je bila zunaj, razburjena zaradi mamila, in je grozila, da bo razbila \xc5\xa1ipo izlo\xc5\xbebe, Harrison pa jo je potegnil stran. Kasneje, med vo\xc5\xbenjo z dvigalom, so vsi \xc5\xa1tirje mislili, da gorijo._NEWLINE_V istem letu se je Boydova s Harrisonom preselila v Kinfauns. Zaro\xc4\x8dila sta se 25. decembra 1965, poro\xc4\x8dila pa 21. januarja 1966, v ceremoniji na Ashley Road, Paul McCartney pa je bil pri\xc4\x8da. Par je zatem od\xc5\xa1el na poro\xc4\x8dno potovanje na Barbados. Septembra istega leta je par odletel v Bombaj, kjer je obiskal sitarskega virtuoza, Ravija Shankarja, v London pa sta se vrnila 23. oktobra 1966._NEWLINE_Naslednje leto se je Boydova udele\xc5\xbeila \xc5\xbeivega snemanja skladbe "All You Need Is Love". Zaradi njenega zanimanja za vzhodni misticizem in \xc4\x8dlanstvo v Spiritualnem gibanju, je navdihnila Beatlese za sre\xc4\x8danje z indijskim mistikom Mahari\xc5\xa1ijem Mahe\xc5\xa1em Jogijem 24. avgusta 1967 v Londonu, dan kasneje pa je skupina obiskala Maharishijev seminar v Bangorju. Februarja 1968 je Boydova spremljala Harrisona na potovanju Beatlesov k Maharishimovem templju v Rishikeshu, v Indiji. Marca 1970 sta se Harrison in Boydova preselila iz Kinfaunsa v Friar Park, viktorijanski neogotski dvorec v mestu Henley-on-Thames._NEWLINE_Leta 1973 je \xc5\xa1lo z njuno poroko navzdol in Boydova je imela afero s kitaristom skupine The Faces, Rooniejem Woodom. Leta 1974 se je Boydova oddaljila od Harrisona, dokon\xc4\x8dno pa sta se lo\xc4\x8dila 9. junija 1977. Boydova je dejala, da je odlo\xc4\x8ditev za lo\xc4\x8ditev od Harrisona bazirala na ponavljajo\xc4\x8dih nezaupanjih in aferah, kar je doseglo vi\xc5\xa1ek pri Harrisonovi aferi s prvo \xc5\xbeeno Ringa Starrja, Maureen Starkey, kar je Boydova opisala kot kapljo \xc4\x8dez rob. Zadnje leto njunega zakona je Boydova opisala kot "pod\xc5\xbegano z alkoholom in kokainom". "George je kokain pretirano u\xc5\xbeival in jaz mislim, da ga je spremenil ... zamrznil je njegova \xc4\x8dustva in ote\xc5\xbeil njegovo srce," je o njunem zadnjem letu zakona \xc5\xa1e dejala Pattie.\n_START_SECTION_\nZakon z Ericom Claptonom\n_START_PARAGRAPH_\nKonec 60. let sta Clapton in Harrison postala dobra prijatelja in za\xc4\x8dela skupaj pisati in snemati glasbo. V tistem \xc4\x8dasu se je Clapton zaljubil v Boydovo. Njegov album s skupino Derek and the Dominos, ki je iz\xc5\xa1el leta 1970, Layla and Other Assorted Love Songs, je opisoval njegovo ljubezen do Pattie, prav posebno pa s skladbo "Layla". Ko je Boydova istega leta zavrnila njegovo dvorjenje, je Clapton padel v zasvojenost s heroinom in se za tri leta umaknil iz javnosti. Boydova se je s Claptonom poro\xc4\x8dila leta 1979. Njene zunajzakonske te\xc5\xbeave so bile zakrite z njeno in Claptonovo javno podobo. Boydova je u\xc5\xbeivala alkohol in droge, nikoli pa ni postala odvisnica od drog, kot Clapton. Boydova je Claptona zapustila leta 1984, dokon\xc4\x8dno pa sta se lo\xc4\x8dila leta 1989. Njeni razlogi za lo\xc4\x8ditev so bili Clapotonova leta alkoholizma, kot tudi njegove \xc5\xa1tevilne afere, vklju\xc4\x8dno z afero z italijanskim modelom, Lory Del Santo. Njena lo\xc4\x8ditev je bila odobrena na podlagi "nezvestobe in nerazumnega vedenja". Boydova je bila inspiracija za skladbi "Bell Bottom Blues" in "Wonderful Tonight".\n_START_SECTION_\nZakon z Rodom Westonom\n_START_PARAGRAPH_\n30. aprila 2015 se je Boydova tretji\xc4\x8d poro\xc4\x8dila v Chelseaju. Njen mo\xc5\xbe, upravnik nepremi\xc4\x8dnin Rod Weston, je o poroki dejal: "To je \xc5\xbee skoraj najina srebrna obletnica, zato sva menila, da je bolje, \xc4\x8de zadevo obelodaniva."'